b'\n_START_ARTICLE_\nJanez Gruden\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Urbana in gospodinje Marjane Gruden rojene \xc5\xa0inkovec v zaselku Mrzla Rupa na Vojskem. Po kon\xc4\x8dani gimnaziji v Ljubljani (1908) je \xc5\xa1tudiral romanske jezike na univerzah na Dunaju, Grenoblu in Firencah. Od leta 1913 z izjemo enega leta, ko je pou\xc4\x8deval na Trgovski akademiji je vse do smrti pou\xc4\x8deval franco\xc5\xa1\xc4\x8dino, italijan\xc5\xa1\xc4\x8dino, stenografijo in petje na dr\xc5\xbeavni trgovski \xc5\xa1oli v Ljubljani._NEWLINE_Med 1. svetovno vojno je bil kurir v Italiji. Dogodiv\xc5\xa1\xc4\x8dine kurirske slu\xc5\xbebe je \xc5\xa1aljivo opisal v kraj\xc5\xa1ih zgodbah, ki sta jih objavljala lista Slovenec in Ve\xc4\x8derni list. Po vojni je bil dodeljen plebiscitarni komisiji na Koro\xc5\xa1kem za tolma\xc4\x8da. Pod psevdonimom Peter Klemen je pisal satire in groteske v razne liste ter podlistke v Slovenca, Ve\xc4\x8derni list in Novi \xc4\x8das. V Dom in svetu je objavil eseja Italia futurista (1913) in Madame de Sta\xc3\xabl, ob stoletnici njene smrti 14. junija 1817. Kriti\xc4\x8dno je ocenil slovnico Marice Gregori\xc4\x8d-Stepan\xc4\x8di\xc4\x8d Istruzione pratica di linguea e gramatica slovena (Trst 1916). Ob 600 letnici Dantejeve smrti je v reviji Mladika s podnaslovom Dru\xc5\xbeinski list s podobami prispeval temeljito razpravo Dante, njega \xc5\xbeivljenje in delo (1921). Za isto revijo je prevedel novelo italijanske pisateljice Matilde Serao Cvetli\xc4\x8darka (1921) ter komedijo Daria Niccodemia U\xc4\x8diteljica (COBISS). Prevedel je \xc5\xa1e nekatera druga dela, ki pa so ostala v rokopisu.'